b"\n_START_ARTICLE_\nParaguay\n_START_SECTION_\nHistorie\n_START_PARAGRAPH_\nEurop\xc3\xa6erne kom f\xc3\xb8rste gang til omr\xc3\xa5det tidligt i det 16. \xc3\xa5rhundrede, og grundl\xc3\xa6ggelsen af hovedstaden Asunci\xc3\xb3n skete den 15. august 1537 af den spanske opdagelsesrejsende Juan de Salazar. Paraguay erkl\xc3\xa6rede sin selvst\xc3\xa6ndighed efter at have overtaget magten fra de lokale spanske autoriteter den 14./15. maj 1811 \xe2\x80\x93 som det f\xc3\xb8rste land i Sydamerika.\n_START_SECTION_\nKrige og milep\xc3\xa6le\n_START_PARAGRAPH_\nTripelalliancekrigen og Chacokrigen var milep\xc3\xa6le i Paraguays historie. Paraguay k\xc3\xa6mpede mod de tre allierede magter, Brasilien, Argentina og Uruguay og blev besejret i 1870 efter fem \xc3\xa5r med den blodigste krig i Amerika. Paraguay led markante territoriale s\xc3\xa5vel som menneskelige tab. Landomr\xc3\xa5der tabtes is\xc3\xa6r til de to stormagter Brasilien og Argentina. Chacokrigen var en krig mod Bolivia i 1930'erne, og Bolivia blev overvundet. Paraguay reetablerede magten over den region, der hedder Chaco \xe2\x80\x93 man troede, at der i denne region var store olieforekomster.\n_START_SECTION_\nDiskussion\n_START_PARAGRAPH_\nParaguays historie er omdiskuteret af historikere, l\xc3\xa6rere og politikere. Den officielle version af de historiske begivenheder \xe2\x80\x93 specielt krige \xe2\x80\x93 varierer efter, om man l\xc3\xa6ser historieb\xc3\xb8ger skrevet i Paraguay, Argentina, Brasilien eller Bolivia. Selv europ\xc3\xa6iske og amerikanske forfattere har v\xc3\xa6ret ude af stand til at undg\xc3\xa5 dobbelttydninger.\n_START_SECTION_\nPolitik\n_START_PARAGRAPH_\nParaguay blev fra 1954 til 1989 ledet af generalen og diktatoren Alfredo Stroessner, og frem til 1992 var regeringsmagten st\xc3\xa6rkt centraliseret og til tider diktatorisk. I 1992 fik landet en ny forfatning, som sikrede en opdeling af magten. Pr\xc3\xa6sidenten og vicepr\xc3\xa6sidenten v\xc3\xa6lges p\xc3\xa5 samme stemmeseddel og sidder i en periode p\xc3\xa5 5 \xc3\xa5r. Pr\xc3\xa6sidenten er b\xc3\xa5de statsoverhoved og regeringschef._NEWLINE_10. august 2008 blev Fernando Lugo valgt som ny pr\xc3\xa6sident. Den venstreorienterede Lugo, som tidligere var biskop, blev den f\xc3\xb8rste pr\xc3\xa6sident siden 1946, som ikke repr\xc3\xa6senterer Colorado-partiet._NEWLINE_Parlamentet (Congreso) er delt i to kamre. Underhuset, C\xc3\xa1mara de Diputados, har 80 medlemmer, mens senatet, C\xc3\xa1mara de Senadores, har 45 medlemmer. De to kamre v\xc3\xa6lges ogs\xc3\xa5 for en periode p\xc3\xa5 5 \xc3\xa5r._NEWLINE_Paraguay er bl.a. medlem af FN, WTO og OAS.\n_START_SECTION_\nFlora og Fauna\n_START_PARAGRAPH_\nNaturm\xc3\xa6ssigt kan Paraguay deles op i en \xc3\xb8stlig og en vestlig del. Den \xc3\xb8stlige var til s\xc3\xa5 sent som i 80'erne d\xc3\xa6kket af den vestligste del af den atlantiske regnskov, der strakte sig fra Atlanterhavskysten i Brasilien i \xc3\xb8st til Paraguay i vest._NEWLINE_Op gennem 90'erne og is\xc3\xa6r det under det \xc3\xb8konomiske opsving frem til \xc3\xa5r 2008 steg prisen eksplosivt p\xc3\xa5 landbrugsprodukter og dermed landbrugsjord. Brasilianske godsejere, der allerede havde f\xc3\xa6ldet deres del af den atlantiske regnskov \xc3\xb8jnede en chance for billig jord i Paraguay, med det resultat, at 90% af al regnskov i Paraguay er v\xc3\xa6k og forvandlet til brasilianske sojamarker. Dyr som tapirer, jaguarer og aber blev fanget i sm\xc3\xa5 skovrester, hvor de blev skudt af j\xc3\xa6gere._NEWLINE_Nye tiltag om at beskytte naturen i det \xc3\xb8stlige Paraguay med f\xc3\xa6ldningsforbud af skov og skat p\xc3\xa5 sojab\xc3\xb8nneeksport har medf\xc3\xb8rt protester fra godsejerne og trusler p\xc3\xa5 regeringsniveau fra Brasilien om, at en trussel mod brasilianske godsejere var en trussel mod Brasilien, selvom jorden l\xc3\xa5 i Paraguay. Den atlantiske regnskov er v\xc3\xa6k, og der er nu kun nationalparken Iguazu tilbage._NEWLINE_Satellitbilleder: Regnskovens forsvinden\n_START_SECTION_\nDemografi\n_START_PARAGRAPH_\nCa. 95% af Paraguays befolkning er mestizer og omkring 90% tilh\xc3\xb8rer den romersk-katolske kirke."